મનુભાઈ પંચોળી : જો, વાત એમ છે કે કોડિયું માસિક અને સ્વરાજધર્મ પાક્ષિક એ મારા રાજકીય અને સમાજ ચિંતન વિશેના વિચારો વ્યક્ત કરવાનાં મહત્ત્વનાં માધ્યમ બની રહ્યાં. ’સ્વરાજ ધર્મ’નું તંત્રી પદ વજુભાઈ શાહના અવસાન પછી સંભાળ્યું પણ તેમાં લખવાનું તો એ પાક્ષિકના પ્રારંભથી જ કરેલું. દુખદ વાત એ છે કે અંગ્રેજો ગયા, ગોરા સાહેબોને બદલે ઘઉંવર્ણા સાહેબો આવ્યા. પણ સામાજિક લોકશાહી હજુ જન્મી નથી એવું અમને લાગતું. બ્રિટિશ રાજ ગયું પણ ગુલામી માનસના લીસોટા રહી ગયેલા એટલે તત્કાલીન ઘટનાઓ, નીતિઓ અને જીવનના રુખ વિષે સ્વરાજધર્મમાં મારા વિચારો મુક્ત પણે રજૂ કરતો, જે કૈંક અંશે તે સમયે અસામાન્ય પણ લાગતા. ભારતના નાગરિકોનાં જીવનને સ્પર્શતાં તમામ પાસાંઓને ઝીણવટથી તપાસીને તેની છણાવટ કરવાથી રાજકીય સ્વરાજને સામાજિક અને આર્થિક રીતે બળવત્તર બનાવી શકાશે તેમ મેં માનેલું.